Document ID: 32011R0926
Publication Date: 2011-09-12

Title and Content:
IZVEDBENA UREDBA KOMISIJE (EU) št. 926/2011
z dne 12. septembra 2011
za namene Odločbe Sveta 2009/470/ES o finančni pomoči Unije referenčnim laboratorijem EU za krmo, živila in sektor za zdravstveno varstvo živali
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 31(2) Odločbe,
ob upoštevanju naslednjega:
(1)
Odločba 2009/470/ES določa postopke, ki urejajo finančni prispevek Unije za nadzorne ukrepe na področju veterine. V skladu z Odločbo Unija prispeva k izboljšanju učinkovitosti veterinarskega nadzora, tako da dodeli finančno pomoč povezovalnim in referenčnim laboratorijem EU. Pomoč Unije lahko prejme vsak povezovalni ali referenčni laboratorij EU, ki je kot tak opredeljen v skladu z veterinarsko zakonodajo Unije ter izpolnjuje dolžnosti in zahteve, ki jih ta nalaga.
(2)
Uredba (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali, (2) določa glavne naloge, dolžnosti in zahteve za referenčne laboratorije EU za živila in krmo ter zdravstveno varstvo živali in žive živali. Referenčni laboratoriji EU za živila in krmo so navedeni v delu I, referenčni laboratoriji za zdravstveno varstvo živali in žive živali pa v delu II Priloge VII k navedeni uredbi.
(3)
Uredba Komisije (ES) št. 1754/2006 z dne 28. novembra 2006 o določitvi pravil za dodeljevanje finančne pomoči Skupnosti referenčnim laboratorijem Skupnosti za krmo, živila ter sektor za zdravstveno varstvo in zaščito živali (3) določa natančna merila za dodeljevanje finančne pomoči Unije za delovanje referenčnih laboratorijev EU v skladu s členom 31 Odločbe 2009/470/ES in členom 32 Uredbe (ES) št. 882/2004 ter za organizacijo delavnic.
(4)
V skladu z Uredbo (ES) št. 1754/2006 se razmerje med Komisijo in posameznimi referenčnimi laboratoriji EU določi v sporazumih o partnerstvu. Sporazumi o partnerstvu veljajo pet let, podpira pa jih večletni delovni program.
(5)
Referenčnimi laboratoriji EU so navedeni v Prilogi VII k Uredbi (ES) št. 882/2004. Skupno raziskovalno središče je bilo opredeljeno za nekatere od njih. Ker je to generalni direktorat Komisije, se ta uredba ne uporablja. Pravila, ki urejajo finančno pomoč Unije za Skupno raziskovalno središče, so določena v letnem upravnem sporazumu.
(6)
O višini letne finančne pomoči Unije za dejavnost nekaterih referenčnih laboratorijev EU se odloča na letni osnovi z letnimi odločbami v zvezi s krmo in varnostjo hrane ter zdravstvenim varstvom živali in živimi živalmi.
(7)
Leta 2008 je Služba za notranjo revizijo (IAS) Komisije izvedla revizijo upravljanja nepovratnih sredstev pri dejavnostih v zvezi z varnostjo hrane, zdravstvenim varstvom in dobrim počutjem živali ter zdravstvenim varstvom rastlin. IAS je ugotovila, da se lahko natančna pravila za dodeljevanje finančne pomoči Unije referenčnim laboratorijem EU za krmo in živila ter sektorju za zdravstveno varstvo živali poenostavijo. IAS je v ta namen Komisiji predlagala, naj nadaljuje s sprejemanjem letnih finančnih odločb na letni osnovi, vendar sporazumi o partnerstvu med Komisijo in vsakim posamičnim referenčnim laboratorijem EU niso več potrebni.
(8)
Sestanki in usposabljanja, ki jih pripravljajo referenčni laboratoriji EU, morajo biti redno organizirani. Zato morajo biti sestanki in usposabljanja dodani na seznam upravičenih odhodkov te uredbe.
(9)
Za namene finančnega nadzora se uporabljajo členi 9, 36 in 37 Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (4).
(10)
Ker so potrebne številne spremembe Uredbe (ES) št. 1754/2006, je treba zaradi jasnosti navedeno uredbo razveljaviti in nadomestiti s to uredbo, ob upoštevanju Uredbe (ES) št. 882/2004.
(11)
Ta uredba naj bi se uporabljala za vse referenčne laboratorije EU, katerih okvirni sporazumi o partnerstvu potečejo leta 2011, in za referenčne laboratorije EU, katerih okvirni sporazumi o partnerstvu se končajo z medsebojnim dogovorom. Za referenčne laboratorije EU, katerih okvirni sporazumi o partnerstvu niso potekli, še naprej velja Uredba (ES) št. 1754/2006.
(12)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
POGLAVJE I
SPLOŠNE DOLOČBE
Člen 1
Predmet
Ta uredba določa pravila za izvajanje Uredbe (ES) št. 882/2004 in Odločbe 2009/470/ES glede podrobnih predpisov za dodeljevanje finančne pomoči Unije iz člena 32(7) Uredbe (ES) št. 882/2004 in člena 31(1) Odločbe 2009/470/ES za dejavnosti referenčnih laboratorijev EU (v nadaljnjem besedilu: laboratoriji), razen Skupnega raziskovalnega središča, vključno z organizacijo delavnic, ter pogoje, v skladu s katerimi je ta pomoč dodeljena.
Ta uredba se uporablja za vse referenčne laboratorije EU, katerih okvirni sporazumi o partnerstvu potečejo leta 2011, in za referenčne laboratorije EU, katerih okvirni sporazumi o partnerstvu se končajo z medsebojnim dogovorom. Za referenčne laboratorije EU, katerih okvirni sporazumi o partnerstvu niso potekli, še naprej velja Uredba (ES) št. 1754/2006.
Člen 2
Delovni program in ocena proračuna
1. Laboratoriji od 1. septembra vsakega koledarskega leta „n“:
(a)
določijo dejavnosti Unije, načrtovane v koledarskem letu „n + 1“, vključno z organizacijo delavnic (v nadaljnjem besedilu: delovni program) v sodelovanju s službami Komisije;
(b)
Komisiji predložijo:
(i)
delovni program;
(ii)
oceno proračuna po dejavnosti, ki zadeva odhodke delovnega programa (v nadaljnjem besedilu: ocenjeni program).
2. Laboratoriji ocenjeni proračun predložijo v elektronski obliki v skladu s prilogama I(a) in I(b).
Člen 3
Menjalni tečaj
Za ocenjene proračune v valuti, ki ni euro, Komisija uporablja prvi menjalni tečaj, ki je določen septembra leta „n“, kakor je objavljen v seriji C Uradnega lista Evropske unije.
Člen 4
Odobritev
Komisija sprejme letno finančno odločbo (v nadaljnjem besedilu: letna finančna odločba), s katero odobri delovne programe in ustrezne proračune za vse laboratorije.
Za kakršno koli spremembo delovnih programov je potrebna pisna predhodna odobritev Komisije.
Člen 5
Predhodno financiranje
Laboratoriji lahko po sprejetju letne finančne odločbe Komisije zahtevajo nakazilo predplačila v višini 70 % celotne pomoči za njihov delovni program.
Člen 6
Plačilo pomoči
Preostali znesek finančne pomoči Unije za delovne programe se laboratorijem plača po odobritvi finančnih in tehničnih poročil iz členov 11 in 16, pod pogojem, da so laboratoriji:
(a)
učinkovito izvedli delovni program;
(b)
predložili finančna in tehnična poročila v rokih, določenih v navedenih členih.
Člen 7
Dokazilne listine
1. Laboratoriji vpišejo odhodke delovnega programa v svoj računovodski sistem in sedem let hranijo vse izvirne dokumente ali overovljene kopije za namene finančnega nadzora.
2. Laboratoriji hranijo vse originalne dokazilne listine ali overovljene kopije dokazilnih listin v zvezi z delovnim programom, ki prejema finančno pomoč Unije.
3. Dokazilne listine, ki upravičujejo vse stroške iz vloge za povračilo, se na zahtevo pošljejo Komisiji.
Člen 8
Preverjanja
Za finančni nadzor se uporabljajo členi 9, 36 in 37 Uredbe (ES) št. 1290/2005.
POGLAVJE II
DEJAVNOSTI LABORATORIJEV, RAZEN ORGANIZACIJE DELAVNIC
Člen 9
Opredelitev pojmov
Kot dejavnosti laboratorijev so opredeljene naloge, ki izvirajo iz njihovih odgovornosti iz člena 32 Uredbe (ES) št. 882/2004.
Člen 10
Upravičenost
1. Odhodki v zvezi z osebjem v laboratorijih, oddajo naročil podizvajalcem, osnovnimi delovnimi sredstvi, potrošnim blagom, pošiljanjem vzorcev za primerjalne preskuse, službenimi potovanji, sestanki, usposabljanjem in režijskimi stroški, potrebnimi za izvajanje dejavnosti, so upravičeni v okviru delovanja laboratorija.
2. Odhodki iz odstavka 1 so upravičeni v mejah, ki jih določa zadevna letna finančna odločba, in v skladu s pravili o upravičenosti, določenimi v Prilogi II.
3. Laboratoriji Komisiji predložijo pisni zahtevek za njeno predhodno odobritev za povečanje proračuna ene od postavk (osebje, oddaja naročil podizvajalcem, osnovna delovna sredstva, potrošno blago, pošiljanje vzorcev za primerjalne preskuse, službena potovanja, sestanki, usposabljanje) in/ali ene od dejavnosti, navedene v delovnem programu, za več kot 10 % in brez preseganja skupnih upravičenih stroškov, predvidenih v letni finančni odločbi.
Člen 11
Predložitev poročil o dejavnostih laboratorijev
1. Laboratoriji Komisiji najpozneje 31. marca v koledarskem letu „n + 2“ predložijo naslednji poročili:
(a)
finančno poročilo v papirni in elektronski različici, pripravljeno v skladu s prilogama III(a) in (b);
(b)
tehnično poročilo o svojih dejavnostih, ki ga je potrdil tehnični direktor laboratorija.
Vendar se finančno poročilo za sestanke in usposabljanje pripravi in predloži v skladu s členom 16.
Datum poštnega žiga velja za datum pošiljanja finančnega in tehničnega poročila.
2. Finančna pomoč Unije se lahko zmanjša, če delovni program ni bil uspešno in/ali v celoti izveden.
3. Če finančno in tehnično poročilo nista bila poslana v roku, določenem v odstavku 1, se lahko finančna pomoč Unije zmanjša.
Če je rok za predložitev presežen za več kot en mesec, se finančna pomoč Unije zmanjša za 25 %.
Če je rok za predložitev presežen za več kot dva meseca, se finančna pomoč Unije zmanjša za 50 %.
Če je rok za predložitev presežen za več kot tri mesece, se finančna pomoč Unije zmanjša za 75 %.
Če je rok za predložitev presežen za več kot štiri mesece, se finančna pomoč Unije zmanjša za 100 %.
Člen 12
Menjalni tečaj za plačila v valuti, ki ni euro
Za zahtevke glede plačila preostalih zneskov v valuti, ki ni euro, Komisija uporabi prvi menjalni tečaj, ki je določen marca leta „n“, kakor je objavljen v seriji C Uradnega lista Evropske unije.
Vendar je menjalni tečaj za zahtevke za plačilo preostalih zneskov za sestanke in usposabljanje, predložene v valuti, ki ni euro, tečaj, določen v členu 17.
Člen 13
Davek na dodano vrednost
Nepovratni davek na dodano vrednost (DDV), ki so ga plačali laboratoriji, se šteje za upravičene odhodke v skladu s to uredbo, če so zadevni laboratoriji predložili, skupaj s finančnim poročilom iz člena 11(1), potrdilo ministrstva za finance zadevne države članice ali enakovrednega organa, da laboratorij ni davčni zavezanec ali je delni davčni zavezanec za DVD ter da področje dejavnosti laboratorija ni predmet tega davka.
POGLAVJE III
ORGANIZACIJA DELAVNIC
Člen 14
Opredelitev pojma
Delavnica je letni dogodek z namenom informiranja in koordinacije, na katerega laboratoriji povabijo vse nacionalne referenčne laboratorije.
Člen 15
Upravičenost
1. Odhodki, upravičeni v okviru organizacije delavnic, so potni stroški, stroški za hotel in dnevnice za največ 32 udeležencev delavnic, od katerih je vsaj po en povabljen udeleženec iz vsake države članice.
2. Dodatni odhodki, upravičeni v okviru organizacije delavnic, so potni stroški, stroški za hotel in dnevnice za največ tri povabljene predavatelje na delavnicah.
3. Dodatni odhodki, upravičeni v okviru organizacije delavnic, so potni stroški, stroški za hotel in dnevnice za največ deset predstavnikov tretjih držav na delavnicah.
4. Odhodki za delavnice iz odstavkov 1, 2 in 3 so upravičeni v mejah, določenih v letnih finančnih odločbah, in v skladu s pravili o upravičenosti, določenimi v Prilogi IV. Odstopanja od odstavkov 1, 2 in 3 se lahko dodelijo v ustrezno utemeljenih primerih v skladu z letnimi finančnimi odločbami.
Člen 16
Predložitev poročil o delavnicah
1. Laboratoriji Komisiji najpozneje dva meseca po delavnici predložijo naslednje:
(a)
finančno poročilo o delavnicah v papirni in elektronski različici, pripravljeno v skladu s Prilogo V;
(b)
tehnično poročilo, ki ga je podpisal tehnični direktor laboratorija.
Datum poštnega žiga velja za datum pošiljanja finančnega in tehničnega poročila.
2. Če finančno in tehnično poročilo delavnic nista bila poslana v roku, določenem v odstavku 1, se lahko finančna pomoč Unije zmanjša.
Če je rok za predložitev presežen za več kot en mesec, se finančna pomoč Unije zmanjša za 25 %.
Če je rok za predložitev presežen za več kot dva meseca, se finančna pomoč Unije zmanjša za 50 %.
Če je rok za predložitev presežen za več kot tri mesece, se finančna pomoč Unije zmanjša za 75 %.
Če je rok za predložitev presežen za več kot štiri mesece, se finančna pomoč Unije zmanjša za 100 %.
Člen 17
Menjalni tečaj za plačila v valuti, ki ni euro
Za zahtevke glede plačila preostalih zneskov v valuti, ki ni euro, Komisija uporabi prvi menjalni tečaj, ki je določen v mesecu, v katerem je bila izvedena delavnica, kakor je objavljen v seriji C Uradnega lista Evropske unije.
POGLAVJE IV
KONČNE DOLOČBE
Člen 18
Razveljavitev
Uredba (ES) št. 1754/2006 se razveljavi.
Sklicevanja na Uredbo (ES) št. 1754/2006 se štejejo kot sklicevanja na to uredbo.
Člen 19
Začetek veljavnosti in uporaba
Ta uredba začne veljati dvajseti dan po objavi v Uradnem listu Evropske unije.
Uporablja se za finančno pomoč Unije za laboratorije od leta 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. septembra 2011

Classification:
Level 1 Topics: 100158
100146
100143
100156
Level 2 Topics: 100262
100250
100171
100185
Level 3 Topics: 2460
1277
712
2478
5877
All Topics: 1277
3660
5877
862
922